Ordenstegnet for Den nassauske husorden av den gylne løve består av et malteserkors i hvit emalje på gull. I korsvinklene finnes bokstaven N for Nassau i ornamentert for og med en rosett. Midt i korset er det plassert en medaljong med en gull løve på blåemaljert felt. Løven er huset Nassaus våpenmerke. Baksiden bærer dynastiets motto, «Je maintiendrai». Ordensstjernen er i sølv og har åtte tagger. Medaljongen fra ordenstegnet er plassert i midten innenfor en hvitemaljert bord som bærer innskriften «Je maintiendrai» i gull. Ordensbåndet er oransje med blå kanter. Oransje er huset Oraniens farger, mens blått er huset Nassaus.